Скупштина Градске општине Земун на седници одржаној 30. децембра 2021. године,

на основу члана 16. став 1. тачка 5. Статута Градске општине Земун („Сл. лист Града Београда“, бр. 95/19 – пречишћен текст и 156/20), донела је

**О Д Л У К У**

**О МЕСНИМ ЗАЈЕДНИЦАМА НА ТЕРИТОРИЈИ**

**ГРАДСКЕ ОПШТИНЕ ЗЕМУН**

**I – ОПШТЕ ОДРЕДБЕ**

Члан 1.

Одлуком о месним заједницама на територији Градске општине Земун (у даљем тексту: одлука) утврђује се број месних заједница, назив, подручје и послови месних заједница, органи и поступак избора органа, организација и рад органа, начин одлучивања, средства за рад и финансирање послова месних заједница, поверавање послова месним заједницама, јавност рада и обавештавање грађана и друга питања од значаја за рад месних заједница.

Члан 2.

Ради задовољавања потреба од непосредног заједничког интереса за грађане на одређеном подручју Градске општине Земун (у даљем тексту: градска општина), оснива се месна заједница у складу са Законом о главном граду, Статутом Града Београда и Статутом Градске општине Земун.

Члан 3.

Месна заједница има својство правног лица у оквиру права и дужности утврђених Статутом Градске општине Земун и овом одлуком.

Месна заједница има право коришћења на стварима у јавној својини града, у складу са законом, прописом и другим актом града.

Месна заједница има печат. Садржина, изглед и употреба печата органа месне заједнице утврдиће се актом месне заједнице у складу са законом.

**II – ОСНИВАЊЕ, УКИДАЊЕ И ПРОМЕНА**

 **ПОДРУЧЈА МЕСНИХ ЗАЈЕДНИЦА**

Члан 4.

 Предлог за образовање, односно укидање месне заједнице могу поднети најмање 10% бирача са пребивалиштем на подручју на које се предлог односи и најмање једна трећина одборника скупштине градске општине на чијем подручју се образује односно укида месна зајединца.

 Предлог за образовање односно укидање месне заједнице подноси се Скупштини Градске општине Земун у писаном облику потврђен потписима грађана.

Члан 5.

Одлуку о образовању нове, спајању, припајању, подели или укидању месне заједнице доноси Скупштина градске општине већином гласова од укупног броја одборника, по претходно прибављеном мишљењу грађана са тог подручја.

Члан 6.

 На територији Градске општине Земун образоване су четири месне заједнице и то:

* Месна заједница Батајница;
* Месна заједница Угриновци;
* Месна заједница Земун Поље;
* Месна заједница Нова Галеника.

 Члан 7.

Овом одлуком, на територији градске општине утврђују се подручја месних заједница из члана 6. одлуке:

 **Месна заједница Батајница**

 Подручје месне заједнице Батајница чини насељено место Батајница. Границе месне заједнице се поклапају са границама КО Батајница.

 **Месна заједница Угриновци**

Подручје месне заједнице Угриновци чини насељено место Угриновци са насељима Бусије и Грмовац. Границе месне заједнице се поклапају са границама КО Угриновци.

 **Месна заједница Земун Поље**

Подручје месне заједнице Земун Поље чине: насеље Земун Поље, Плави хоризонт, 13. Мај и Соко Салаш, а почиње на северо-истоку код предузећа „Рад“ циглане (коју обухвата), на раскршћу новоформираних улица Батајнички друм 5. део и улице Батајнички друм 4 део, граница иде даље улицом Батајнички друм 5. део до раскршћа са улицом Батајнички друм. Наставља у смеру југозапада иза бившег предузећа „БИМ Славија“ у дужини од 220 метара и даље наставља у смеру југоистока до изласка на улицу Батајнички друм 6 део. Наставља паралелно са улицом Батајнички друм у смеру ка Земуну, иза предузећа „Галеника Магмасил“ до изласка на улицу Батајнички друм 2. део. Даље улицом насеља Земун Поље Мала пруга и улицом Драгачевских трубача све до раскршћа те улице са железничком пругом Београд - Загреб. Граница даље прати пругу све до споја улица Милке Лукић и Милана Решетара. Наставља улицом Милке Лукић у смеру запада до раскрснице са некатегорисаним путем кат. парц. бр. 1322/4 КО Земун Поље. Ту граница наставља у смеру југа наведеним некатегорисаним путем и улицом Светолика Никачевића све до изласка на Аутопут Београд – Загреб. Аутопутем Београд – Загреб наставља у смеру Аеродрома све до насеља Соко салаш и ту скреће десно, даље наставља ка северу обухватајући десну страну насеља све до тромеђе КО Батајница, Земун Поље и Добановци. Граница наставља у смеру североистока (поклапа се са границом катастарске општине), све до изласка на раскрсницу Аутопута Београд – Нови Сад и новоформиране улице Батајнички друм 16. део. Наставља истим смером (границом КО Земун Поље и Батајница) у смеру североистока кроз атаре њива све до изласка на Дунав.

 **Месна заједница Нова Галеника**

Подручје месне заједнице Нова Галеника чини насеље Алтина, КО Земун Поље, и насеље Нова Галеника, КО Земун, а почиње на северу код предузећа „Рад“, циглане (коју не обухвата), на раскршћу новоформираних улица Батајнички друм 5. део и улице Батајнички друм 4. део, границa иде даље улицом Батајнички друм 5. део до раскршћа са улицом Батајнички друм. Наставља у смеру југозапада иза бившег предузећа „БИМ Славија“ у дужини од 220 метара. Потом наставља у смеру југоистока до изласка на улицу Батајнички друм 6. део. Наставља паралелно са улицом Батајнички друм у смеру ка Земуну иза предузећа „Галеника Магмасил“ до изласка на улицу Батајнички друм 2. део. Даље улицом насеља Земун Поље, Мала пруга и улицом Драгачевских трубача све до раскршћа те улице са железничком пругом Београд-Загреб. Граница даље прати пругу све до раскрснице пруге и улице Добановачки пут. Даље улицом Добановачки пут у смеру истока до раскрснице са аутопутем за Нови Сад. Аутопутем у смеру Новог Сада до улице Дунавских вирова. Улицом Дунавских вирова у смеру севера до раскрснице са саобраћајницом Т-7. Даље саобраћајницом Т-7 до раскрснице са Улицом цара Душана. Улицом цара Душана у смеру ка Батајници, код улице Карамутске скреће десно и наставља улицом до раскрснице са улицом Дивље крушке а затим истим правцем до изласка на Дунав.

 Члан 8.

 Месна заједница може бити укинута уколико се потребе грађана са њеног подручја могу задовољити на рационалнији и економичнији начин, и то:

* припајањем једне месне заједнице другој месној заједници;
* спајањем две или више месних заједница у једну месну заједницу;
* поделом постојеће на две или више месних заједница.

Правни следбеник припојене, спојених или подељених месних заједница, је месна заједница настала припајањем, спајањем, односно поделом.

**III – ПОСЛОВИ МЕСНЕ ЗАЈЕДНИЦЕ**

 Члан 9.

 Месна заједница, у складу са законом, Статутом градске општине и овом одлуком, разматра питања која се односе на стварање бољих услова живота у месној заједници, а нарочито на:

* бригу о деци, старим лицима и лицима са посебним потребама;
* заштиту и унапређење животне средине;
* уређење и одржавање насеља и зелених површина;
* стање објеката комуналне инфраструктуре и квалитет комуналних услуга;
* снабдевање и заштиту потрошача;
* распоред пословног простора и утврђивање радног времена;
* развој пољопривреде;
* одржавање културних и спортских манифестација, као и активности везане за одмор и рекреацију старих лица;
* одржавање стамбених зграда;
* комуналну зоохигијену;
* организовање противпожарне заштите;
* и друга питања од значаја за грађане са овог подручја.

У вршењу послова из става 1. овог члана, месна заједница:

* упућује иницијативе надлежним органима градске општине и града за уређивање одређених питања и измену прописа и других аката из надлежности градске општине, односно града;
* остварује сарадњу са другим месним заједницама, удружењима грађана, установама и јавним предузећима које је основао град, односно градска општина, органима градске општине, невладиним и другим организацијама;
* организује конкретне активности грађана и других заинтересованих учесника;
* обавештава грађане месне заједнице о активностима које предузима;
* учествује у организовању зборова грађана, референдума и покретању грађанских иницијатива;
* врши и друге послове, у складу са овим статутом и актима месне заједнице.

У вршењу својих послова, месна заједница је дужна да уважава интерес грађана градске општине, односно града у целини.

**IV – ОРГАНИ МЕСНЕ ЗАЈЕДНИЦЕ**

 Члан 10.

У месној заједници образује се савет месне заједнице, као основни представнички орган грађана на подручју месне заједнице.

Чланове савета месне заједнице (у даљем тексту: Савет) бира Скупштина градске општине на предлог збора грађана који се сазива за подручје месне заједнице.

Збор грађана из става 2. овог члана може предложити највише двоструко већи број чланова Савета од броја чланова Савета који је утврђен актом о оснивању месне заједнице.

Савет месне заједнице има седам чланова.

Савети се бирају на период од четири године.

Чланови Савета су пунолетни, пословно способни грађани који имају пребивалиште на територији месне заједнице.

Председника и заменика председника Савета бирају чланови Савета на првој конститутивној седници јавеним гласањем, већином гласова од укупног броја чланова Савета.

 Члан 11.

Члану Савета престаје мандат истеком времена на које је изабран, подношењем оставке, разрешењем, ако му престане пребивалиште на територији месне заједнице и наступањем смрти. Мандат члану Савета у наведеним случајевима престаје даном наступања одређеног разлога.

Члан Савета може бити разрешен ако не врши функцију члана Савета (неоправдано изостаје са седница савета, ремети рад савета, не сарађује са грађанима и сл.) и ако не поштује одлуке Савета. Предлог за разрешење члана Савета могу поднети чланови Савета и одборници Скупштине градске општине.

 Члан 12.

Савет месне заједнице:

1) доноси статут месне заједнице;

2) доноси финансијски план месне заједнице и програме развоја месне заједнице;

3) бира и разрешава председника савета месне заједнице;

4) предлаже мере за развој и унапређење комуналних и других делатности на подручју месне заједнице;

5) доноси пословник о раду савета месне заједнице и друге акте из надлежности месне заједнице;

6) покреће иницијативу за доношење нових или постојећих прописа градске општине, односно Града;

7) врши друге послове из надлежности месне заједнице утврђене овим статутом, актом о оснивању месне заједнице или другим прописом Града, односно градске општине.

Рад савета месне заједнице је јаван.

Јавност рада се обезбеђује путем јавних расправа на збору грађана, јавним објављивањем позива и дневног реда седница савета, јавним објављивањем одлука савета и на други погодан начин у складу са Статутом месне заједнице.

 Члан 13.

 Председник Савета представља и заступа месну заједницу и Савет, организује рад Савета, припрема у сарадњи са стручном службом општине предлоге аката које разматра и усваја Савет, стара се о извршењу одлуке Савета, врши и друге послове у складу са Законом о локалној самоуправи, Законом о главном граду, Статутом Града Београда и Статутом Градске општине Земун.

Члан 14.

 Сазивање седница, рад и одлучивање Савета, ближе се одређује Статутом месне заједнице.

 Статут месне заједнице мора бити у сагласности са законом, Статутом града, Статутом градске општине и овом одлуком.

 Статут месне заједнице усваја Савет већином гласова од укупног броја чланова Савета.

 Члан.15.

Статут месне заједнице спупа на снагу по добијању сагласности Већа Градске општине Земун.

 Сагласност на предлог Статута месне заједнице доставља се у писаној форми у року од 30 дана од дана достављања предлога Статута Већу градске општине.

 Уколико Веће градске општине стави примедбе на предлог статута, Савет је дужан да поступи по примедбама у року од 15 дана од дана достављања примедби.

 Ако у року од 15 дана од дана достављања примедби Већа градске општине, Савет не поступи по њима, Веће градске општине проследиће предлог Скупштини градске општине за распуштање Савета и избор новог Савета.

 Уколико Скупштина донесе одлуку о распуштању Савета, до избора новог савета, радом месне заједнице управља повереник месне заједнице кога на ту функцију поставља Скупштина на предлог Већа градске општине.

 Члан 16.

 Савет може бити распуштен и пре истека времена на које је изабран уколико не обавља поверене послове из члана 11. одлуке на начин предвиђен Законом о локалној самоуправи, Статутом града и Статутом градске општине, одлукама Скупштине градске општине, председника градске општине, Већа градске општине и Статутом месне заједнице.

 Предлог за разрешење Савета могу поднети председник градске општине, члан Већа градске општине и 1/3 одборника Скупштине градске општине.

 Предлог за разрешење се подноси Већу градске општине у писаној форми и мора бити образложен.

 Уколико Веће поднети предлог за разрешење оцени као оправдан проследиће Скупштини градске општине предлог за распуштање Савета месне заједнице.

Уколико Скупштина донесе одлуку о распуштању Савета месне заједнице, до избора новог Савета, радом месне заједнице управља повереник месне заједнице кога на ту функцију поставља Скупштина на предлог Већа градске општине**.**

**V – ПОВЕРАВАЊЕ ПОСЛОВА МЕСНОЈ ЗАЈЕДНИЦИ**

 Члан 17.

Одлуком Скупштине градске општине може се свим или појединим месним заједницама поверити вршење одређених послова из надлежности градске општине, уз обезбеђивање за то потребних средстава.

Приликом одлучивања о поверавању послова из става 1. овог члана полази се од значаја тих послова за задовољавање свакодневних и непосредних потреба грађана са тог подручја.

 Члан 18.

 За обављање одређених послова из надлежности Управе градске општине, посебно у вези са остваривањем права грађана, на територији месне заједнице може се организовати рад Управе градске општине у месним заједницама.

Послове из става 1. овог члана, начин и место њиховог вршења, одређује председник градске општине, на предлог начелника Управе градске општине.

**VI - ФИНАНСИРАЊЕ МЕСНЕ ЗАЈЕДНИЦЕ**

 Члан 19.

Средства за рад месне заједнице обезбеђују се из:

- средстава утврђених одлуком о буџету градске општине, укључујући и

самодопринос;

- донација;

- прихода које месна заједница оствари својом активношћу.

Средства месне заједнице користе се у складу са финансијским планом и плановима и програмима рада месне заједнице.

На финансијски план месне заједнице сагласност даје Веће градске општине.

Финансијске послове за потребе месне заједнице обавља Управа градске општине.

Члан 20.

Уколико Веће градске општине сматра да општи акт месне заједнице није у сагласности са Уставом и законом, дужан је да о томе обавести Градско веће.

Градско веће, по пријему обавештења из става 1. овог члана дужно је да обустави од извршења општи акт месне заједнице, решењем које ступа на снагу објављивањем у „Службеном листу Града Београда“ и да покрене поступак за оцену уставности и законитости општег акта месне заједнице пред Уставним судом.

Решење о обустави од извршења престаје да важи ако Градско веће у року од пет дана од дана објављивања решења не покрене поступак за оцену уставности и законитости општег акта.

**VII– ПРЕЛАЗНЕ И ЗАВРШНЕ ОДРЕДБE**

 Члан 21.

 Ступањем на снагу ове одлуке престаје да важи Одлука о месним заједницама на територији Градске општине Земун („Службени лист Града Београда“, бр. 11/13).

 Члан 22 .

Ова одлука ступа на снагу осмог дана од дана објављивања у „Службеном листу Града Београда”.

 **Скупштина Градске општине Земун**

Број: 06-885/2021-II/22 од 30. децембра 2021. године

Тачност отправка оверава:

 Секретар Скупштине Заменик председника Скупштине

 Градске општине Земун Градске општине Земун

**\_\_\_\_\_\_\_\_\_\_\_\_\_\_\_\_\_\_\_\_\_\_ Сава Мишковић, с.р.**

 **Марко Јанковић**